SINĊERITÁ U XHIEDA – It-30 Ħadd matul is-sena Ċ – 23 ta' Ottubru 2016 It-30 Ħadd Matul is-Sena SINĊERITÁ U XHIEDA Bin Sirak 35, 12-14; 16-18; Salm33; 2 Timotju 4, 6-8; 16-18; Luqa 18: 9-14 Qari mill-Evangelju ta' San Luqa F'dak iż-żmien, kien hemm uħud li kienu jafdaw fihom infushom li huma ġusti u kienu jmaqdru lill-oħrajn. Ġesù qalilhom din il-parabbola: «Żewġt irġiel, wieħed fariżew u l-ieħor pubblikan, telgħu fit-tempju biex jitolbu. Il-fariżew, wieqaf, talab hekk f'qalbu: "O Alla, niżżik ħajr li m'iniex bħall-bqija tal-bnedmin, ħalliela, inġusti, żienja, jew ukoll bħal dan il-pubblikan. Jiena nsum darbtejn fil-ġimgha u nħallas l-għexur ta' kulma ndaħħal." Iżda l-pubblikan, bilwieqfa fil-bogħod anqas biss ried jerfa' għajnejh lejn is-sema, imma beda jħabbat fuq sidru u jgħid: "O Alla, ħenn għalija, għax jien midneb!" Ngħidilkom jien li dan, u mhux l-ieħor, niżel id-dar iġġustifikat. Għax kull min jitkabbar, jiċċekken; u min jiċċekken, jitkabbar.» Il-Ħsieb Għax kull min jitkabbar, jiċċekken; u min jiċċekken, jitkabbar Lq 8:14 Kemm-il darba fil-ħajja tagħna għexna ż-żewġ karattri jew personaġġi tal-parabbola tal-lum, il-pubblikan u l-fariżew? Kemm-il darba ħajjitna kienet tixbaħ dik tal-fariżew li nilagħbuha tal-qaddisin u mhux nippruvaw kuljum ngħixu u niġġieldu kontra d-dgħufija tagħna biex inkunu qaddisin? U l-pubblikan? Kemm kienu dawk il-mumenti li għarafna bis-sinċerita d-dgħufija ta' ħajjitna u l-Mulej b'umiltÁ kbira ngħidulu aħfrilna u nippruvaw nibdew mill-ġdid? Il-fariżew u l-pubblikan, żewġ direzzjonijiet differenti ta' ħajja, żewġ għażliet differenti li niltaqgħu magħhom kuljum? Jew inkunu suppervi u ngħidu li aħna biss "the best", tajbin u perfetti u li ħadd ma jista' għalina daqskemm aħna qaddisin, bħalma għamel il-fariżew jew l-atteġġjament ta' umiltà kbira li wettaq il-pubblikan? Huma l-għażliet biex ngħixu li rridu nwettqu kuljum. Kemm qed ngħixu s-sinċerità fuq kull livell ta' kuntatt f'ħajjitna, inkluż magħna nfusna u ma' Alla? Hija biss din it-triq li biha nistgħu niksbu s-salvazzjoni. Ma teżisti l-ebda triq oħra. Il-Kelma Fl-Ewwel Qari tal-lum, meħud mill-Ktieb ta' Bin Sirak, insibu li l-offerta lil Alla la għandha tkun meħuda mill-qligħ inġust u lanqas minn għemil ta' inġustizzja oħra. L-offerta lil Alla hija mkejla mill-kobor tal-qalb. Alla ma jħarisx lejn il-wiċċ iżda lejn il-qalb. Fis-Salm Responsorjali, meħud minn Salm 33, insibu "Il-fqajjar sejjaħ u l-Mulej semgħu." Hija l-garanzija li l-Mulej qatt m'hu se jħallina waħedna. Fit-Tieni qari, mit-Tieni Ittra ta' San Pawl lil Timotju, għandna t-Testment ta' San Pawl fid-deskrizzjoni tas-sbuħija u l-iebes fil-ħajja ta' l-Appostlu. "Il-Mulej jeħlisna minn kull deni" hija espressjoni tal-qawwa li l-Mulej jagħti lil dawk li jsegwuh u jippruvaw minkejja d-dgħufija tagħhom iwassluh lill-oħrajn. Fil-Vanġelu ta' San Luqa għandna s-silta tal-parabbola tal-fariżew u l-pubblikan, wieħed supperv u jiftaħar li huwa ġust u l-ieħor b'umilta kbira jistqarr li huwa dgħajjef u ma jiflaħx spiritwalment. Is-salvazzjoni tingħata lil min jagħraf tassew il-ħtieġa tagħha. Il-Ħajja 1. Hemm bżonn li nħarsu f'mera u nkunu sinċieri magħna nfusna. Fejn huma d-difetti tagħna? Irridu ninbidlu? 2. Qegħdin insejħu lill-Mulej bl-umiltà kollha? 3. Kemm qed nagħrfu tassew il-ħtijiet tagħna? 4. Qed nitqabdu t-taqbida t-tajba? 5. Kemm qegħdin nagħrfu li "Jiena lill-Mulej nistenna, ruħi f'kelmtu tittama" (Salm 129)? 6. Is-salvazzjoni nakkwistawha jekk l-ewwel u qabel kollox tassew irriduha. inti l-kenn tiegħi, għallimni nagħraf ir-rieda tiegħek u b'umilta kbira nagħraf il-ħtijiet tiegħi, sabiex inti tfejjaqni u tħaddanni miegħek kull ħin. Grazzi, Mulej, tal-fejqan!
SINĊERITÁ U XHIEDA – It-30 Ħadd matul is-sena Ċ – 23 ta' Ottubru 2016